[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.7.2008

KOM(2008) 445 endelig

Forslag til

RÅDETS AFGØRELSE

om undertegnelse og midlertidig anvendelse af den foreløbige økonomiske partnerskabsaftale mellem Det Europæiske Fællesskab og dets medlemsstater på den ene side og Centralafrika på den anden side

(forelagt af Kommissionen)

BEGRUNDELSE

Vedlagte forslag udgør det retlige instrument for undertegnelsen og den midlertidige anvendelse af den foreløbige økonomiske partnerskabsaftale (herefter "foreløbig ØPA") mellem Det Europæiske Fællesskab og dets medlemsstater på den ene side og Centralafrika[1] på den anden side:

Forslag til Rådets afgørelse om undertegnelse og midlertidig anvendelse af den foreløbige ØPA.

Som det fremgår af meddelelsen til Rådet og Europa-Parlamentet af 23. oktober 2007, og da det ikke var muligt inden udgangen af 2007 at indgå en endelig økonomisk partnerskabsaftale med samtlige centralafrikanske lande[2], blev der ført forhandlinger om denne foreløbige ØPA for ikke at afbryde handelen mellem Centralafrika, der i den nuværende foreløbige ØPA består af Cameroun, og Fællesskabet, indtil færdiggørelse af en endelig ØPA med samtlige centralafrikanske lande. Efter paraferingen af denne foreløbige ØPA den 17. december 2007 blev Cameroun føjet til listen over lande, der er omfattet af ØPA-handelsordningen, som er fastsat i Rådets forordning (EF) nr. 1528/2007 af 20. december 2007. I henhold til denne forordning finder ØPA-handelsordningen midlertidig anvendelse for at undgå en afbrydelse i handelen for Camerouns vedkommende ved udløbet af handelsbestemmelserne i bilag V til Cotonouaftalen og WTO-undtagelsen (waiver) for disse bestemmelser den 31. december 2007.

Som mindst udviklede lande (LDC) er alle andre centralafrikanske lande på nær Gabon og Republikken Congo omfattet af EBA-initiativet (alt undtagen våben) siden 1. januar 2008. Denne ordning svarer stort set til den midlertidige Cotonou-handelsordning, således at disse landes handel med Fællesskabet ikke bliver afbrudt. Gabon og Republikken Congo er siden 1. januar 2008 omfattet af den almindelige GSP-ordning, men er blevet tilbudt at tilslutte sig den foreløbige ØPA. De har indtil videre ikke besluttet at benytte dette tilbud.

Den foreløbige ØPA indeholder bestemmelser om handel med varer, dvs. handelsmæssige og ikke-toldmæssige foranstaltninger, handelsbeskyttelsesinstrumenter, toldordning og handelslettelser, tekniske handelshindringer, sundheds- og plantesundhedsforanstaltninger, skovforvaltning og handel med skovbrugsprodukter. Den indeholder ligeledes en række bestemmelser om udviklingssamarbejde, hvor der fastsættes prioriterede indsatsområder for aftalens gennemførelse. Med den foreløbige ØPA fastsættes rammerne for et udviklingssamarbejde med henblik på at styrke de nationale økonomier i Centralafrika. Den bekræfter ligeledes Kommissionens og medlemsstaternes intention om at bidrage til en fond for regionaludvikling.

Forhandlingerne om en endelig ØPA med samtlige centralafrikanske lande fortsætter, og dette i overensstemmelse med forhandlingsdirektiverne for ØPA'er med AVS-stater, der blev fastsat af Rådet den 12. juni 2002. Det er hensigten, at den foreløbige ØPA, som er blevet paraferet af Cameroun, skal være tilgængelig for alle centralafrikanske lande. Den vil blive udvidet på grundlag af forhandlingerne om en endelig ØPA, der fandt sted i 2008. Der er således lagt op til en fortsættelse af forhandlingerne på regionalt niveau om etablering, tjenesteydelser og e-handel samt handelsrelaterede bestemmelser.

Den foreløbige ØPA indeholder en bestemmelse om, at aftalen anvendes midlertidigt, indtil den træder i kraft.

Kommissionen finder resultaterne af forhandlingerne tilfredsstillende og i overensstemmelse med Rådets forhandlingsdirektiver, og den anmoder Rådet om:

- at give bemyndigelse til undertegnelse på Det Europæiske Fællesskabs vegne af den foreløbige ØPA med Centralafrika

- at godkende den midlertidige anvendelse af den foreløbige ØPA, indtil den træder i kraft.

- Forslag til

RÅDETS AFGØRELSE

om undertegnelse og midlertidig anvendelse af den foreløbige økonomiske partnerskabsaftale mellem Det Europæiske Fællesskab og dets medlemsstater på den ene side og Centralafrika på den anden side

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 og 181 sammenholdt med artikel 300, stk. 2, første afsnit, første punktum,

under henvisning til forslag fra Kommissionen[3], og

ud fra følgende betragtninger:

(1) Den 12. juni 2002 bemyndigede Rådet Kommissionen til at indlede forhandlinger om økonomiske partnerskabsaftaler med AVS-stater.

(2) Disse forhandlinger om indgåelse af en foreløbig økonomisk partnerskabsaftale (herefter "foreløbig ØPA") er afsluttet, og den foreløbige ØPA mellem Det Europæiske Fællesskab og dets medlemsstater på den ene side og Centralafrika på den anden side (herunder Cameroun) blev parafferet den 17. december 2007.

(3) I henhold til artikel 98, stk. 4, i den foreløbige ØPA mellem Fællesskabet og dets medlemsstater på den ene side og Centralafrika på den anden side finder aftalen midlertidig anvendelse, indtil den træder i kraft.

(4) Den foreløbige ØPA bør undertegnes på Det Europæiske Fællesskabs vegne og finde anvendelse på midlertidig basis med forbehold af senere indgåelse -

TRUFFET FØLGENDE AFGØRELSE:

Artikel 1

Undertegnelsen af den foreløbige økonomiske partnerskabsaftale mellem Centralafrika og Det Europæiske Fællesskab og dets medlemsstater godkendes herved på Fællesskabets vegne med forbehold af Rådets afgørelse om indgåelse af nævnte foreløbige økonomiske partnerskabsaftale.

Teksten til den foreløbige økonomiske partnerskabsaftale er knyttet som bilag til denne afgørelse.

Artikel 2

Rådets formand bemyndiges hermed til at udpege den eller de personer, der skal have beføjelse til på Det Europæiske Fællesskabs vegne at undertegne den foreløbige økonomiske partnerskabsaftale, med forbehold af dens indgåelse.

Artikel 3

Den foreløbige økonomiske partnerskabsaftale finder som fastsat i dens artikel 98, stk. 4, anvendelse på midlertidig basis, indtil procedurerne for den endelige indgåelse er afsluttet. Kommissionen offentliggør en meddelelse med oplysninger om datoen for midlertidig anvendelse.

Udfærdiget i Bruxelles, den […].

På Rådets vegne

[…]

Formand

FINANSIERINSOVERSIGT TIL FORSLAG, SOM ALENE INDVIRKER PÅ BUDGETTETS INDTÆGTSSIDE

1. FORSLAGETS BETEGNELSE

Rådets afgørelse om undertegnelse og midlertidig anvendelse af en foreløbig økonomisk partnerskabsaftale mellem Det Europæiske Fællesskab og dets medlemsstater på den ene side og Centralafrika på den anden side.

2. BUDGETPOSTER

Kapitel og artikel: 12/20

Budgetteret beløb for det pågældende år: 16 431 900 000 (FBF 2008)

3. FINANSIELLE VIRKNINGER

( Forslaget har ingen finansielle virkninger

( Forslaget har ingen finansielle virkninger for udgifterne, men har følgende finansielle virkninger for indtægterne:

4. FORHOLDSREGLER MOD SVIG

For at beskytte Fællesskabets finansielle interesser mod svig og andre uregelmæssigheder, bemyndiges Kommissionen i overensstemmelse med artikel 26 i den foreløbige økonomiske partnerskabsaftale til at foretage kontrol og undersøgelser på stedet. Om nødvendigt gennemfører Det Europæiske Kontor for Bekæmpelse af Svig (OLAF) undersøgelser i overensstemmelse med Europa-Parlamentets og Rådets forordning (EF) nr. 1073/1999. Kommissionen foretager regelmæssigt dokumentbaserede undersøgelser og undersøgelser på stedet.

5. ANDRE BEMÆRKNINGER

Al resterende told på produkter med oprindelse i de AVS-regioner eller -stater, som har afsluttet forhandlinger om økonomiske partnerskabsaftaler eller aftaler indeholdende WTO-forenelige handelsordninger, blev afskaffet ved vedtagelsen af Rådets forordning (EF) nr. 1528/2007. Forslaget har derfor ikke nogen yderligere finansielle virkninger.

[1] I denne fase og inden for rammerne af nærværende foreløbige ØPA består Centralafrika af Cameroun, der er det eneste land, som indtil videre har paraferet aftalen.

[2] Cameroun, Den Centralafrikanske Republik, Tchad, Den Demokratiske Republik Congo Republikken Congo, Republikken Ækvatorialguinea, Gabon, São Tomé og Principe.

[3] EUT C […] af […], s. […].